Odôvodnenie

Všeobecná časť

Návrh vyhlášky Ministerstva spravodlivosti Slovenskej republiky, ktorou sa ustanovuje paušálna suma trov trestného konania, predkladá Ministerstvo spravodlivosti SR do legislatívneho procesu na základe splnomocňujúceho ustanovenia § 555 ods. 3 zákona č. 301/2005 Z.z. Trestný poriadok, ktorý nadobudne účinok 1. januára 2006.

Účelom a predmetom návrhu vyhlášky je ustanoviť so zreteľom na novoupravené procesné postupy pri vykonávaní úkonov trestného konania na základe zákona č. 301/2005 Z.z. Trestný poriadok. Ide predovšetkým aj o vplyv zmien súvisiacich so znaleckým dokazovaním vzhľadom na nový zákon o znalcoch, tlmočníkoch a prekladateľoch č. 382/2004 Z.z., vrátane vplyvu vyhlášky Ministerstva spravodlivosti SR č. 491/2004 Z.z. o odmenách, náhradách výdavkov a náhradách za stratu času pre znalcov, tlmočníkov a prekladateľov, ale aj o výslovné uzákonenie kontradiktórneho hlavného pojednávania, ktoré v porovnaní so súčasným pojednávaním s inkvizičnými prvkami, bude časovo, organizačne i finančné nákladnejšie.

Návrh vyhlášky má prispieť k zmierneniu nákladov štátu súvisiacich s trestným konaním.

Návrh vyhlášky je v súlade s Ústavou SR a medzinárodnými zmluvami, ktorými je Slovenská republika viazaná.

Návrh vyhlášky nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.

Doložka zlučiteľnosti právneho predpisu s právom Európskych spoločenstiev 
a právom Európskej únie

1. Navrhovateľ právneho predpisu: Ministerstvo spravodlivosti Slovenskej republiky.
2. Názov návrhu právneho predpisu: vyhláška Ministerstva spravodlivosti Slovenskej republiky o Podmienkach a postupe prokurátora pri konaní o dohode o vine a treste.
3. Záväzky Slovenskej republiky vo vzťahu k Európskym spoločenstvám a Európskej únii: Nie je upravené v práve Európskych spoločenstiev a Európskej únie.
4. Problematika návrhu právneho predpisu:
Problematika návrhu výnosu je ponechaná na vnútroštátnu právnu úpravu.
5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné.
6. Gestor (spolupracujúce rezorty): bezpredmetné.
7. Účasť expertov pri príprave návrhu právneho predpisu a ich stanovisko k zlučiteľnosti návrhu zákona s právom ES/EÚ: účasť expertov nebola využitá.

Doložka finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Návrh vyhlášky nezakladá nároky na verejné financie.
2.	Návrh vyhlášky nebude mať ekonomický dopad na obyvateľov, hospodárenie                   podnikateľskej sféry a iných právnických osôb.  
3.	Návrh vyhlášky nebude mať vplyv na životné prostredie.
4.	Návrh vyhlášky nebude mať vplyv na zamestnanosť a nevyžiada si zvýšenie počtu zamestnancov.
5.	Návrh vyhlášky nebude mať vplyv na podnikateľské prostredie.

Osobitná časť

K § 1:
	Toto ustanovenie konkretizuje jednotlivé paušálne sumy trov trestného konania s prihliadnutím na zmeny v honorovaní expertíz a zohľadňuje aj spôsob súdneho konania – na verejnom zasadnutí o návrhu prokurátora na schválenie dohody medzi ním a obvineným o priznaní spáchania trestného činu (skutku), uznaní viny a prijatí trestu alebo na kontradiktórnom hlavnom pojednávaní, ktoré je značne náročné na čas úradných osôb (sudcov, prokurátora, znalcov), aj na finančné a materiálne náklady na zabezpečenie súdneho konania (náklady na eskortu, pohonné hmoty, inú energiu a pod.).
	Paušálna suma trov trestného konania, ktoré znáša štát v prípadoch uvedených pod písmenom reaguje
a)	– miernym zvýšením z doterajšej sumy 1000 Sk na sumu 1200 Sk pri vydaní trestného rozkazu, ktorá zohľadňuje všeobecné zvýšenie nákladov na vykonávanie úkonov trestného konania v rozsahu najmä nárastu cien energie (doprava, elektronická energia, papier, amortizácia záznamovej techniky a pod.).
b)	– reálne vyššie náklady v ostatných prípadoch – z dôvodov uvedených jednak pod písmenom a), aj vo všeobecnej časti odôvodnenia – v ktorých boli do konania pribraní znalci z odboru podľa § 1 ods. 1 písm. b)
ad. 1: psychiatrie (dvaja) – navýšenie z doterajšej sumy 3600 Sk na 4000 Sk,
ad. 2: iného, než psychiatrie – navýšenie z doterajšej sumy 2400 Sk na 3000 Sk.
	
	V § 1 ods. 1 písm. b), bod 3 výraznejšie navýšenie paušálnej sumy trov trestného konania je evidentné v prípade konania kontradiktórneho, procesne, časovo i finančne a materiálne náročného procesného úkonu súdu. Toto navýšenie z doterajších 1600 Sk na 2800 Sk má aspoň sčasti vykrývať zvýšené náklady štátu v takýchto prípadoch meritórneho ukončenia trestného stíhania právoplatným rozsudkom.
	Naproti tomu, v prípadoch právoplatného ukončenia trestného stíhania rozsudkom vyhláseným súdom na základe dohody o vine a treste medzi prokurátorom a obvineným ktoré citeľne šetrí čas aj náklady štátu na konanie, je navýšenie paušálnej sumy trov trestného konania z doterajších 1600 Sk na 1800 Sk, t.j. ako v prípade, kedy je trestné stíhanie ukončené právoplatným trestným rozkazom, teda rozhodnutím súdu bez hlavného pojednávania, mierne navýšenie zohľadňuje len skutočnosti už uvedené k § 1 ods. 1 predmetnej vyhlášky.

K § 2:
	Toto ustanovenie len zdôrazňuje logickú požiadavku, aby zvýšené paušálne sumy trov trestného konania sa týkali iba vecí, ktoré nebudú skončené pred dňom účinnosti tejto vyhlášky, t.j., aby ani táto vyhláška nemala spätnú účinnosť.

K § 3:
	Zrušuje sa doterajšia  vyhláška ohľadom úpravy paušálnej sumy trov trestného konania, ktorá zrušila aj vyhlášku Federálneho ministerstva národnej obrany č. 75/1980 Zb., ktorou sa ustanovila suma trov trestného konania v odbore vojenského súdnictva.

K § 4:
	Záverečné ustanovenie určujúce nadobudnutie účinnosti tejto vyhlášky dňom 1.1.2006, t.j. tým istým dňom, ako nadobudne účinnosť aj zákon č. 301/2005 Z.z. Trestný poriadok.